Kombinácia liekov proti bolesti s amoksiklav
Dobrý deň,beriem Amoksiklav 625 na zápal žlčníka (s kameňmi) už je to 48 hodín od prvej tabletky a stále necítim úľavu. Mám bolesti pri celkovom pohybe aj pri hlbšom nádychu a výdychu. K tomu bolesť chrbta medzi aj pod lopatkami.Kedy začnú zaberať lieky? A môžem si dať na to Ibalgin alebo niečo iné?
Dobrý deň,
Ďakujeme za vašu otázku. Pri užívaní antibiotického lieku Amoksiklav sa predpokladaný účinok lieku zvyčajne prejaví na 2.- 3. deň (po 12-24 hodinách) od začiatku liečby. Je to však individuálne v závislosti od diagnózy a taktiež od štádia, v akom sa liečené ochorenie nachádza. Rovnako aj dĺžka liečby sa následne stanovuje na základe odpovede pacienta. Odporúčam vám v predpísanej liečbe naďalej pokračovať a v prípade, že sa stav do zajtra nezlepší, prípadne budú bolesti intenzívnejšie, je potrebné kontaktovať ošetrujúceho lekára.
Bolesť, ktorú popisujete, môže byť sprievodným prejavom prebiehajúceho zápalu žlčníka. Typickým prejavom je bolesť pod pravým rebrom, ktorá môže vystreľovať pod pravú lopatku, do chrbta alebo do oblasti žalúdka. Na zmiernenie týchto ťažkosti si v prípade potreby môžete dať liek s účinnou látkou ibuprofén (
Dr. Max Ibuprofen
, Ibalgin,...). V týchto prípadoch sa taktiež zvykne podávať liek s účinnou látkou metamizol, ktorého výdaj je však viazaný na lekársky predpis. Jeho užívanie a pretrvávajúce bolesti je potrebné konzultovať s lekárom.
Prajem skorú úľavu od ťažkostí.
S pozdravom
Mgr. Tamara Jakúbeková